Die ursach/ mein kindt, ist allein
Gottes Lieb/ wie die Schrifft vermeidt/
Also hat Gott geliebt die Welt/
Daß er sein'n einign liebsten Sohn
Gab/ und zu uns vom Himmels Thron/
Herab ließ kommen hie auf Erden/
Auff das wir nicht verlohren werden/
Wer gläubt der wird gerichtet nicht/
Der nicht gläubet ist schon gericht.
Kein ander ursach liebes kindt/
Alß die Göttliche lieb man findt/
Allein auß lauter lieb umb sonst
Mittheilt er uns sein gnad und gunst/
Zu dem End/ und darumb allein
Das wir sein Kinder sollen seyn/
Ihm dienen in Gottseligkeit
Vnd Heiligkeit zu jederzeit.
Wir gingen irrend wie die Schaf/
Vnd hatten verdient ewig straff/
Weil wir muhtwillig durch den fall
Von ihm wahrn abgewichen all/
Er hat uns aber auffgericht/
Strafft uns nach unsern Sünden nicht/
Nimmt Christum an für einen bürgen
Vnd lest denselben für uns würgen/
Durch ihn sind wir nun frey gemacht/
Zum leben wiederumb gebracht/
Der gibt für uns sein Leib und Leben/
Auff das wir uns ihm wieder geben
Mit leib und leben gleicher massen/
In allem unserm thun und lassen;
Er hat zu seinem Lob und Ruhm
Uns ihm gemacht zum Eigenthum/
Will nicht das jemand werd verlohrn/
Dann darumb ist er Mensch gebohrn/
Vnd hat ein Menschen Kindt seyn wollen/
Auff das wir durch ihn werden sollen
Kinder Gottes/ from/ rein und pur/
Theilhafftig Göttlicher Natur ,
In allem gleich wie er gesinnt/
Daß ist die End ursach mein kindt/
Darumb er sich auß lauter gnad
Für uns dahin gegeben hat/
Macht uns durch sein barmhertzigkeit/
Zu allem guten werck bereit/
Das wir ihn damit sollen preisen
Gottseligkeit dadurch beweisen/
Dann sein Gebürt/ Todt/ Aufferstehn/
Auffart und was sonst ist geschehn/
Das alles soll uns dazu dienen/
Dazu ist Gottes gnad erschienen
Vnd unsers Heilands freundligkeit/
Das Er ihm selbst ein Volck bereit/
Das fleißig wehr zu guten Werckn/
Diese Wort mein kindt wolstu merckn/
Dich der Welt lieb und lust entschlagen/
Christi leben aus lieb nachjagen;
Weil du zu guten Wercken bist
Von Gott geschaffn in Iesu Christ ,
Paulus zu den Ephesern spricht/
Nach seiner Lehr dich fleißig richt/
Laß im stand guter Werck dich finden
Vnd hüte dich für allen Sünden/
Von tag zu tag/ je mehr und mehr/
Durch wahre Buß zu Gott dich kehr/
Vnd dancke seiner grossen gnad/
Die er uns alln erzeiget hat/